b'\n_START_ARTICLE_\nLeif Larsen\n_START_SECTION_\nF\xc3\xb8r krigen\n_START_PARAGRAPH_\nF\xc3\xb8r krigen arbeidet Larsen fra 1922 som matros i utenriksfart. Fra 1931 til 1938 var han motorb\xc3\xa5tf\xc3\xb8rer hjemme i Norge. Etter at han gikk i land, arbeidet han som mekaniker p\xc3\xa5 BMV._NEWLINE_Han meldte seg tidlig i januar 1940 som frivillig til den finske vinterkrigen. Larsen kom inn i Svenska Frivilligk\xc3\xa5ren, der han tjenestegjorde under G\xc3\xb6sta Benckert. Avdelingen hans ble satt inn ved Sallafronten. Da krigen mellom Finland og Sovjetunionen var over, tok norske og svenske frivillige seg tilbake til sine hjemland. Larsens f\xc3\xb8lge ble undervegs m\xc3\xb8tt med budskapet om Tysklands angrep p\xc3\xa5 Norge. B\xc3\xa5de nordmenn og svensker fortsatte da mot Norge for \xc3\xa5 delta i kampen mot inntrengerne.\n_START_SECTION_\nAndre verdenskrig\n_START_PARAGRAPH_\nUnder  felttoget i Norge i 1940 kjempet Larsen i G\xc3\xb6sta Benckerts kompani p\xc3\xa5 Kongsvinger festning og videre i Gl\xc3\xa5mdalen._NEWLINE_Larsen forlot Norge ombord p\xc3\xa5 MK \xc2\xabMotig I\xc2\xbb 9. februar 1941 og ankom Lerwick 11. februar. I Storbritannia gikk han inn i marinen. Han ble sentral i Shetlandsgjengen, en norsk marineavdeling under britisk kommando som fraktet flyktninger og agenter frem og tilbake mellom Norge og Shetland. Larsen hadde gode lederegenskaper. _NEWLINE_Han gjorde 52 turer over Nordsj\xc3\xb8en, fra 1941 til h\xc3\xb8sten 1943 i vanlige fiskesk\xc3\xb8yter, blant disse MK \xc2\xabArthur\xc2\xbb. Larsen fors\xc3\xb8kte ogs\xc3\xa5 \xc3\xa5 senke slagskipet \xc2\xabTirpitz\xc2\xbb ved \xc3\xa5 smugle torpedoer inn i Trondheimsfjorden. For dette mottok Larsen en\xc2\xa0Conspicuous Gallantry Medal fra Storbritannia, som den f\xc3\xb8rste utlending. Han fikk ogs\xc3\xa5 Krigskorset for dette fors\xc3\xb8ket p\xc3\xa5 \xc3\xa5 senke Tirpitz, da han kom seg langt forbi fiendens linjer og var bare 16\xc2\xa0km fra m\xc3\xa5let da dvergub\xc3\xa5tene slet seg i en storm._NEWLINE_Senere som skipssjef for\xc2\xabVigra\xc2\xbb, en ub\xc3\xa5tjager bygget i USA, som sammen med s\xc3\xb8sterskipene\xc2\xabHitra\xc2\xbb og \xc2\xabHessa\xc2\xbb ble gitt i gave fra USA til den norske marine._NEWLINE_Manglende formell utdannelse f\xc3\xb8rte til at Larsen steg langsomt i gradene, fra utskrevet kvartermester i 1941 til fenrik i 1943 og l\xc3\xb8ytnant i 1945, , kapteinl\xc3\xb8ytnant i 1953 og til orlogskaptein i 1966.\n_START_SECTION_\nEtter krigen\n_START_PARAGRAPH_\nEtter krigen arbeidet Larsen fra 1946 som fabrikant. I filmen Shetlandsgjengen fra 1954 spilte han seg selv._NEWLINE_Han beholdt tilknytningen til Sj\xc3\xb8forsvaret og arbeidet med oppbygningen av Sj\xc3\xb8heimevernet. I 1953 ble han kapteinl\xc3\xb8ytnant. og i 1966 orlogskaptein.\n_START_SECTION_\nD\xc3\xb8dsfall\n_START_PARAGRAPH_\nLarsen ble rammet av et hjerneslag i midten av september 1990 og ble liggende p\xc3\xa5 Haukeland sykehus frem til han d\xc3\xb8de den 12. oktober 1990. Han etterlot seg kone og tre d\xc3\xb8tre.'